Imtella' Ġunju 22, 2021 Kont taf li permezz tad-dritt hekk magħruf 'the right to be forgotten' għandek id-dritt li tneħħi kull informazzjoni pubblikata dwarek fuq l-internet mill-2014 l'hawn? Il-kumpanija Google fost oħrajn għandha proċedura sempliċi, fejn persuna timla formola bid-dettalji relatati biex titneħħa l-informazzjoni konċernata. Fil-fatt sa issa din il-kumpanija ġiet mitluba tneħħi ftit aktar minn tliet miljun website. Madanakollu, ftit inqas minn-nofs it-talbiet biss tneħħew. Interessanti l-fatt li l-Maltin għamlu ftit inqas minn tlett elef talba minnhom sitt mitt talba biss ġew milqugħa. Mistiedna waqt Popolin Dr. Jackie Mallia, Avukat u Konsulent tal-Liġi tal-IT spjegat li d-dritt li tintesa mhuwiex assolut. Fil-fatt jeżistu każijiet fejn dan id-dritt ma jistax jiġi eżerċitat. Il-liġi tagħmel bilanċ bejn id-drittijiet tal-kontrollur tal-informazzjoni u d-drittijiet tas-suġġett tal-informazzjoni. Hija saħqet li l-liġi tpoġġi r-responsabbiltà fuq il-kontrollur biex janalizza liema dritt bejn dak tal-kontrollur u dak tas-suġġett huwa l-iżjed b'saħħtu. Żiedet tgħid li jeżistu numru ta' obbligi li jkollhom kontrolluri tad-data li jridu josservaw. Eżempju ta' dan huma informazzjoni finanzjarji li bil-liġi trid tinżamm għal għaxar snin. Għalhekk jekk persuna titlob li d-dettalji finanzjarji tagħha jiġu minsija qabel l-għaxar snin stipulati bil-liġi, it-talba tagħha biex teżerċita dan id-dritt tiġi miċħuda. Meta jiġi kunsidrat rappurtaġġ ta' każ il-Qorti u l-persuna tiġi liberata, ħafna drabi l-każ tagħha jibqa' jidher f'diversi portals online. Dr. Mallia tenniet li f'każijiet simili dejjem irid jiġi analizzat id-dritt tal-persuna liberata u d-dritt tal-pubbliku. Hija qalet li dan id-dritt jinbidel meta l-persuna tkun waħda politika għaliex f'dak il-każ, il-pubbliku jkollu d-dritt ikun jaf lil min qiegħed jivvota.